b'\n_START_ARTICLE_\nStari Krim\n_START_SECTION_\nImena\n_START_PARAGRAPH_\nV 13. stoletju je bilo mesto znano kot Solhat (Solhad, Solgad, \xe1\xb9\xa2ul\xc4\xa1\xc4\x81t, \xd8\xb5\xd9\x84\xd8\xba\xd8\xa7\xd8\xaa) ali Krim (Qr\xc4\xb1m, al-Qirim, \xd8\xa7\xd9\x84\xd9\x82\xd8\xb1\xd9\x85). Do 13. stoletja nobeno od imen ni dokazano, \xc4\x8deprav egiptovski pisec Al Kalka\xc5\xa1andi trdi, da je ime Solhat starej\xc5\xa1e in datira v obdobje pred mongolskimi osvajanji. Nekateri domnevajo, da je ime povezano z gr\xc5\xa1ko Kolhido._NEWLINE_Izvor nobenega od imen ni v celoti pojasnjen. Ime Solhat morda izhaja celo iz italijanskega imena Solcati (solcata pomeni \xc5\xbeleb, jarek ali okop). Druga teorija pravi, da izhaja iz imena armenskega samostanskega kompleksa v Starem Krimu, zgrajenega leta 1338, ki se je imenoval Surb Ha\xc4\x8d (armensko \xd5\x8d\xd5\xb8\xd6\x82\xd6\x80\xd5\xa2 \xd4\xbd\xd5\xa1\xd5\xb9, Sveti kri\xc5\xbe)._NEWLINE_V 14. stoletju sta se vzporedno uporabljali obe imeni, v zgodnjem 15. stoletju pa je za\xc4\x8delo prevladovati ime Q\xc4\xb1r\xc4\xb1m. Pred mongolskimi osvajanji je v gr\xc5\xa1ki hagiografiji omenjena trdnjava Fulla ali Fullai (gr\xc5\xa1ko \xce\xa6\xce\xbf\xcf\x8d\xce\xbb\xce\xbb\xce\xb1 ali \xce\xa6\xce\xbf\xcf\x8d\xce\xbb\xce\xbb\xce\xb1\xce\xb9) kot rezidenca hazarskega guvernerja vzhodnega dela polotoka Krima. Nekateri viri jo istovetijo s trdnjavo \xc4\x8cufut-kale v Bah\xc4\x8disaraju. Hagiografija omenja tudi Sugdajo (Sudak), ki je verjetno istovetna s Solgatom._NEWLINE_Ime Qirim bi lahko izhajalo iz starega imena Cimmerium, ki je dobilo ime po Kimercih. Ker\xc5\xa1ka o\xc5\xbeina se je v rimskih \xc4\x8dasih po bli\xc5\xbenjem mestu Cimmerium imenovala Bosporus Cimmerius (Ptolemaj, Strabon) . Polotok, na katerem je stalo mesto, se je imenoval Promontorium Cimmerium (gr\xc5\xa1ko \xce\x9a\xce\xb9\xce\xbc\xce\xbc\xce\xad\xcf\x81\xce\xb9\xce\xbf\xce\xbd \xe1\xbc\x84\xce\xba\xcf\x81\xce\xbf\xce\xbd, Kimm\xc3\xa9rion \xc3\xa1kron). Ime Krim je zelo verjetno popa\xc4\x8denka imena Cimmerium. Obstajajo tudi druge razlage, na primer da izhaja iz gr\xc5\xa1kega izraza Kremnoi (\xce\x9a\xcf\x81\xce\xb7\xce\xbc\xce\xbd\xce\xbf\xce\xaf), ki pomeni \xc4\x8der, kle\xc4\x8d ali pe\xc4\x8dino, ali da je mongolskega izvora._NEWLINE_Po mestu je dobil ime Krimski kanat, kasneje pa cel polotok Krim, najprej kot alternativa imena Tavris ali Tavri\xc5\xa1ki polotok, ki se je od 17. stoletja uporabljalo v zahodnoevropskih jezikih._NEWLINE_Po priklju\xc4\x8ditvi Krima k Ruskemu carstvu med vladavino Katarine II. Velike leta 1783 se je mesto preimenovalo v Stari Krim ali Staroj Krim (po tur\xc5\xa1kem Eski, star). Mesto se je uradno imenovalo Levkopol (iz gr\xc5\xa1kega Leukopolis, Belo mesto), vendar se ime nikoli ni prijelo, verjetno zaradi uhojenega starega imena.\n_START_SECTION_\nZgodovina\n_START_PARAGRAPH_\nNa mestu Starega Krima je pred invazijo Mongolov verjetno stala hazarska trdnjava. Mongoli pod Batu kanom so mesto utrdili in ga izbrali za glavno mesto Krimske jurte, province Zlate horde, in sede\xc5\xbe krimskega emirja._NEWLINE_Do leta 1270 je bil Krim vas ob trdnjavi, v 14. stoletju pa se je razvil v cveto\xc4\x8de mesto. Seld\xc5\xa1u\xc5\xa1ki sultan Kejkavus II. je dal okrog leta 1265 Krim v fevd Tatarom. Od leta 1287/1288 se je na Krimu koval tatarski denar. Isto leto je pri\xc5\xa1el na Krim egiptovski arhitekt, da bi zgradil mo\xc5\xa1ejo, imenovano po egiptovskemu sultanu._NEWLINE_Iz tega obdobja sta Uzbeg kanova mo\xc5\xa1eja, zgrajena leta 1314, in ru\xc5\xa1evine medrese, zgrajene leta 1332. Cveto\xc4\x8de mesto je bilo v dinasti\xc4\x8dni vojni Menglija Geraja v poznem 15. stoletju popolnoma uni\xc4\x8deno. Zgleda, da je bil Stari Krim nekaj let prestolnica novoustanovljenega Krimskega kanata, ker se je v njem koval denar do leta 1517, potem pa je kanat postal vazal Osmanskega cesarstva in prestolnica se je preselila v Bah\xc4\x8disaraj. Stari Krim je za\xc4\x8del propadati in skoraj utonil v pozabo. Po ruski osvojitvi Krima v 1770. letih je Stari Krim dobil gr\xc5\xa1ko ime Levkopol (Leukopolis), v rabi pa je ostalo njegovo staro ute\xc4\x8deno ime._NEWLINE_Stari Krim je ponovno zaslovel, ko se je vanj preselil sllavni ruski pisec Aleksander Stepanovi\xc4\x8d Grin. V mestu je njemu posve\xc4\x8den muzej. V mestu je bil tudi pomemben sanatorij za sr\xc4\x8dna oboljenja, ki ga je vodil sr\xc4\x8dni kirurg Nikolaj Amosov.'